Сапраўды, з таго часу шмат і шмат чаго зьмянілася. На адной з канфэрэнцый Міхась Чарняўскі (Сьветлая памяць!) сказаў, што жанчына ў палітыцы можа рэалізавацца толькі ў цывілізаванай краіне. І вось гэтыя трагічныя лёсы жанчын, пра якія мы сёньня гаворым, якраз і сьведчаць пра тое, што ў недэмакратычнай краіне, у нецывілізаваных умовах, у складаных стасунках вайны, жорсткага сацыяльнага канфлікту жанчыне вельмі цяжка праявіць сябе ў такой сфэры як палітыка. І спадар Міхась, канешне, меў на ўвазе і сучасную Беларусь, калі казаў пра становішча жанчын у палітыцы. Ён сапраўды слушна заўважыў у свой час, што палітычная сфэра для жанчын у неспрыяльных умовах (меў на ўвазе і нашу краіну), гэта цяжкая доля і праца.